Indemnizația de șomaj și alte măsuri de stimulare a ocupării forței de muncă aplicate de Agenția Națională de ocupare a Forței de Muncă, care se raportează la Indicatorul Social de Referință, cresc de la 1 martie 2024.
Indicatorul social de referință va crește de la 598 lei la 660 lei, drept urmare indemnizația de șomaj și celelalte măsuri de stimulare a forței de muncă se majorează. Astfel, indemnizația de șomaj va crește cu 62 lei lunar pentru fiecare persoană. "Conform prevederilor legale, acest drept se calculează astfel: valoarea IRS în vigoare la data stabilirii indemnizației de șomaj, la care se adaugă, după caz, o sumă calculată prin aplicarea, asupra mediei veniturilor care constituie baza de calcul a indemnizației de șomaj pe ultimele 12 luni în care s-a realizat stagiu de cotizare, a unei cote procentuale diferențiate în funcție de acest stagiu", transmite AJOFM Gorj.
Indemnizația de șomaj acordată absolvenților instituțiilor de învățământ și absolvenților școlilor speciale pentru persoane cu handicap ( 50% din valoarea IRS, în vigoare la data stabilirii acesteia) crește de la 299 lei la 330 lei lunar.
Prima de inserție acordată absolvenților instituțiilor de învățământ și absolvenților școlilor speciale, în vârstă de min 16 ani, care, în termen de 60 zile de la absolvire se înregistrează la AJOFM și se angajează cu normă întreagă pentru o perioadă mai mare de 12 luni ( de trei ori valoarea IRS în vigoare la data încadrării), crește de la 1794 la 1980 lei.
În cazul subvenției acordate angajatorilor care încadrează tineri cu risc de marginalizare socială și care beneficiează de acompaniament social personalizat în baza unui contract de solidaritate ( o sumă egală cu salariul de bază stabilit la data angajării tinerilor, dar nu mai mult de patru ori valoarea IRS, în vigoare la data încadrării în muncă, până la expirarea duratei contractului de solidaritate), creșterea subvenției lunare, pentru fiecare persoană încadrată, va fi de la max 2.392 lei la max 2.640 lei.
Stimulentul financiar lunar acordat angajatorilor care încadrează în muncă elevi și studenți pe perioada vacan/elor ( 50% din valoarea IRS în vigoare) va crește de la 299 lei la 330 lei luna.